A következő rangos labdarúgó esemény a 2004-es labdarúgó Eb volt, aminek Portugália adott otthont. Nagy reményekkel készültek az eseményre a portugálok, azonban az Európa-bajnokság nyitómérkőzésén meglepetésre 2–1-es vereséget szenvedtek Görögország ellen. A további két mérkőzésükön sikerült javítaniuk. Oroszország 2–0-s illetve Spanyolország 1–0-s legyőzése csoport elsőséget eredményezett számukra. A legjobb nyolc között Angliával 2–2-re végeztek, ezért büntetőpárbajra került sor, ahol a portugálok bizonyultak jobbnak. Az elődöntőben Hollandiát 2–1-re sikerült felülmúlniuk, majd következhetett a finálé. Akárcsak a nyitómérkőzésen, a döntőben is az eddig bámulatosan szereplő Görögország volt az ellenfél. Először fordult elő a labdarúgás történetében, hogy két ugyanazon nemzet játssza az első és az utolsó mérkőzést. A portugáloknak nem sikerült hazai pályán a győzelem, ugyanis a görögök Ángelosz Harisztéasz góljával megnyerték a döntőt és ezzel bombameglepetésre Európa-bajnokok lettek.